Det Økonomiske og Sociale Udvalgs udtalelse om »Kommissionens forslag til Rådets forordning (EF, EKSF, Euratom) om ændring af finansforordningen af 21. december 1977 vedrørende De Europæiske Fællesskabers almindelige budget« () (98/C 284/10)

Rådet for Den Europæiske Union besluttede den 26. maj 1998 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Økonomiske, Finansielle og Monetære Spørgsmål, som udpegede Roy Donovan til ordfører. Sektionen vedtog sin udtalelse den 9. juni 1998.

Det Økonomiske og Sociale Udvalg vedtog på sin 356. plenarforsamling af 1. og 2. juli 1998, mødet den 1. juli 1998, med 139 stemmer for, ingen mod og 6 hverken for eller imod, følgende udtalelse.

1. Baggrunden for forslaget om punktrevisionerne af finansforordningen er:

- for det første starten på tredje fase af Den Økonomiske og Monetære Union og indførelsen af euroen, der erstatter såvel ecuen som de nationale valutaer i de elleve deltagende medlemsstater og bliver til den fælles mønt for disse lande,

- for det andet, at Amsterdam-traktaten ophæver protokol nr. 16 i Maastricht-traktaten vedrørende Det Økonomiske og Sociale Udvalg og Regionsudvalget, der bestemmer, at disse udvalg skal have en fælles organisationsstruktur.

2. Kommissionens forslag2.1. Kommissionen foreslår, at enhver henvisning til ecu i finansforordningen erstattes af en henvisning til euroen, og at der skabes hjemmel for, at Unionens rettigheder og forpligtelser kan udtrykkes og gennemføres i euro, samt at alle henvisninger til nationale valutaer tilpasses, så de kun forstås som de valutaer, der anvendes i de medlemsstater, der ikke deltager i euroen. Da nogle af de forholdsregler (ikke-rentebærende deponering, bøde), som er fastsat i »stabilitetsog vækstpagten«, nødvendigvis skal passere via budgettet, fremlægger Kommissionen et forslag til en ny artikel, der beskriver den teknik, der helt konkret skal anvendes ved bogføring af disse beløb.

2.2. Med hensyn til ophævelse af protokol nr. 16 i Maastricht-traktaten foreslår Kommissionen, at alle henvisninger til den organisationsstruktur, der er fælles for Det Økonomiske og Sociale Udvalg og Regionsudvalget, udgår, og at der oprettes en særskilt budgetsektion for hver af de to udvalg.

3. ØSU's bemærkninger3.1. ØSU bifalder, at euroen vil adskille sig fra ecuen ved, at den ikke blot er en simpel beskrivelse forstået som en kurv af valutaer, men også en selvstændig valuta på lige fod med andre valutaer. Kommissionens forslag til specifikke ændringer indebærer en nødvendig teknisk justering af Unionens finansforordning, så den er tilpasset tredje fase af Den Økonomiske og Monetære Union.

3.2. Kommissionen tager i sine forslag også hensyn til de særlige problemer, der skyldes, at ikke alle medlemsstater deltager i euroen fra starten. En ny artikel 35 kræver, at Kommissionen en gang i kvartalet sender hver af de medlemsstater, der ikke har indført euroen, en oversigt over overførsler fra denne medlemsstats valuta til en anden og omvendt.

3.3. De foreslåede ændringer vedrørende deponeringer og bøder, som kan kræves erlagt i henhold til »stabilitets- og vækstpagten«, vil sikre den nødvendige gennemsigtighed i forvaltningen af Den Europæiske Unions finanser. Deponerings- eller bødebeløbet vil først blive konteret, når der ikke længere er nogen mulighed for anke, og når deponeringen eller bøden er definitiv.

3.4. Rådets beslutning om at ophæve Maastricht-traktatens protokol 16, der stipulerer, at »Det Økonomiske og Sociale Udvalg og Regionsudvalget har en fælles organisationsstruktur«, medfører selvsagt, at sektion VI, del C, i budgettet nedlægges, og at de bevillinger, der hidtil har været opført i denne budgetdel, fordeles over ØSU's og Regionsudvalgets specifikke budgetter. Da oprindelsen af stillingerne i den fælles organisationsstruktur () allerede er klarlagt i budgettet, er det relativt enkelt at fordele stillingerne. Fordelingen af udgiftsbevillinger, der ikke har relation til stillinger, kunne baseres på resultaterne af det formålsbestemte regnskabssystem, der er blevet udviklet som fastsat i finansforordningens artikel 22.

3.5. ØSU bifalder Kommissionens forslag om at oprette særskilte budgetsektioner for de to rådgivende organer. Denne præsentationsform vil indebære, at hvert udvalg har sin egen uafhængige budgetramme, inden for hvilken det kan foretage sin egen politikprioritering og sikre autonomi i sin opgavevaretagelse.

3.6. I lyset af de hidtidige erfaringer, herunder specielt de stordriftsfordele, som den fælles struktur har medført, erkender og accepterer ØSU, at det set under en økonomisk synsvinkel vil være hensigtsmæssigt at fortsætte samarbejdet - på frivilligt grundlag - om produktionskæden, og - dersom de to udvalg skulle blive huset tæt på hinanden - også om ejendomsrelaterede funktioner.

Bruxelles, den 1. juli 1998.

Tom JENKINS

Formand for Det Økonomiske og Sociale Udvalg

() EFT C 149 af 15.5.1998, s. 21.

() Se EFT L 44 af 16.2.1998, s. 158, personale, sektion VI, del C: den fælles organisationsstruktur, fodnote 3: »Heraf 408 stillinger, der stammer fra Det Økonomiske og Sociale Udvalg, og 108 stillinger, der stammer fra Regionsudvalget«.